b"\n_START_ARTICLE_\nDenominaci\xc3\xb3 d'origen qualificada\n_START_PARAGRAPH_\nUna denominaci\xc3\xb3 d'origen qualificada (DOQ) \xc3\xa9s una indicaci\xc3\xb3 geogr\xc3\xa0fica que garanteix l'origen i la qualitat d'un vi que est\xc3\xa0 elaborat a partir d'unes determinades varietats i amb pr\xc3\xa0ctiques vin\xc3\xadcoles, enol\xc3\xb2giques i d'envelliment establertes pr\xc3\xa8viament i segons uns processos de comercialitzaci\xc3\xb3 determinats i controlats. Per poder gaudir d'una certificaci\xc3\xb3 DOQ \xc3\xa9s necessari haver gaudit pr\xc3\xa8viament un m\xc3\xadnim de deu anys de la certificaci\xc3\xb3 DO. La DO i la DOQ es regulen a la Uni\xc3\xb3 Europea segons el Reglament (UE) n\xc3\xbam. 1151/2012 sobre r\xc3\xa8gims de qualitat de productes agr\xc3\xadcoles i alimentaris._NEWLINE_El consell regulador de la denominaci\xc3\xb3 d'origen, l'Institut Catal\xc3\xa0 de la Vinya i el Vi (INCAVI), el Departament d'Agricultura de la Generalitat de Catalunya i altres administracions competents vetllen pel compliment del reglament, porten el registre de viticultors i de cellers adherits, controlen la producci\xc3\xb3 i verifiquen la qualitat de les anyades i del vi."